**Per-Erik Burud** (født 15. oktober 1962 i Drammen, død 13. juli 2011 i en båtulykke ved Tjøme) var en norsk næringslivsleder og administrerende direktør i selskapet Kiwi Norge AS som driver dagligvarekjeden Kiwi. Han begynte i Kiwi i 1991, og var i 2007 Norges 134. rikeste mann med en formue på 1,1 milliard kroner.

Oppvekst og skolegang
---------------------

Som femåring bisto Burud i sin fars butikk i Drammen, som flaskegutt og klementinpakker. Burud var aktiv idrettsutøver og turner. Han gikk på handelsgymnas og kjøpmannsinstituttet.

Kiwi
----

Burud kjøpte seg inn i Kiwi i 1991, da kjeden hadde åtte butikker. I løpet av Buruds tid i Kiwi har dagligvarekjeden ekspandert, og hadde pr. 2008 omtrent firedoblet antallet ansatte og butikker og seksdoblet omsetningen. I 2007 hadde kjeden 413 butikker. I 2011 passerte kjeden 500 butikker, 8 000 ansatte og omsatte for nærmere 20 milliarder kroner.

I 2000 startet Burud en bleiekampanje, der kjeden ga bort hver femte pakke bleier for barn. Avtalen ble startskuddet på en voldsom priskonkurranse i det norske markedet for bleier. Samtidig startet en kampanje der butikkene lovet kunden varen gratis hvis de oppdaget varer som var i ferd med å gå ut på dato. I 2007 startet Burud en kampanje mot moms på frukt og grønt, der konsernet dekket matmomsen på 14 prosent på all fersk frukt og grønt, og han utfordret samtidig myndighetene til å gjøre momskuttet permanent. I 2011 startet de også en kampanje hvor de kuttet prisen tilsvarende momsen på nøkkelhullmerkede varer.

Båtulykke
---------

13. juli 2011 ble Burud meldt savnet etter en båtulykke utenfor Tjøme, der hans kone, Anita Burud, ble bekreftet omkommet sammen med Anne-Lene Novak Aasheim. Politiet antok kvelden 13. juli at Burud var omkommet. Torsdag 21. juli ble Per Erik Burud funnet død i samme området som båtulykken skjedde. Per Erik og Anita Burud etterlot seg to barn. Politiet etterforsket saken med mistanke om mulig promillekjøring, men kunne ikke konkludere at noe straffbart hadde funnet sted, og henla saken på grunn av mistenktes død.

Referanser
----------

1. ↑   byleksikon.drmk.no[Hentet fra Wikidata]
2. ↑   www.dagbladet.no[Hentet fra Wikidata]
3. ↑  «Politiet bekrefter: Per Erik Burud funnet død» **(norsk)**. vg. 22.07.2011. Besøkt 22.07.2011.
4. ↑  «Rikingene har aldri vært rikere». Drammens tidende. 21. september 2007. Besøkt 15. mai 2008.
5. 1 2 3  Sverre Rørvik Nilsen, Øistein Svelle, Ole Martin Skaug (13.07.2011). «Ble kremmer som 5-åring» **(norsk)**. e24. Besøkt 14.07.2011. CS1-vedlikehold: Flere navn: forfatterliste (link)
6. ↑  «Mål og utvikling». Kiwi. Arkivert fra originalen 21. mai 2008. Besøkt 15. mai 2008.
7. ↑  «Kiwi-butikk nr. 500 åpner i dag!» **(norsk)**. Norgesgruppen. 04.02.2011. Arkivert fra originalen 30. juni 2011. Besøkt 15.07.2011.
8. ↑  «Kiwi-toppsjef Per-Erik Burud (48) savnet etter båtulykke». Tønsberg Blad. 13. juli 2011. Besøkt 13. juli 2011.
9. ↑  «Kiwi-sjefen antas omkommet». VG. 13. juli 2011. Besøkt 13. juli 2011.
10. ↑  «Død mann funnet i sjøen er Per-Erik Burud».
11. ↑  «Politiet henlegger Burud-båtulykken». VG.no. 23.01.2012. Besøkt 23.01.2012.

|  |  |
| --- | --- |
| Oppslagsverk/autoritetsdata | Drammen byleksikon **·** Prabook
 |